Apples julefilm er landet – og nu er det officielt jul

Som en lige dele sentimental og skamløst velproduceret tradition har Apple nu sendt årets julefilm ud i verden – og for mange Apple-fans er det først dér, kalenderlyset for alvor tændes. I år hedder filmen “A Critter Carol”, og den er præcis så nuttet, håndlavet og teknologisk overskudsagtig, som man kunne forvente fra Cupertino.

Filmen foregår i en sneklædt skov, hvor en gruppe skovdyr finder en forlagt iPhone 17 Pro. I stedet for at stikke af med den, beslutter dyrene – heriblandt en vaskebjørn, en ugle, et rådyr og en noget overmodig egern-type – at indspille en sang om venskab.

Ejeren finder senere telefonen igen via Find-funktionen på sit Apple Watch, og opdager optagelsen, som dyrene har efterladt. Det er sødt. Det er kitschet. Og ja… det virker.

Håndlavede dukker i en AI-tid

Mens alle taler AI, går Apple i den modsatte retning: Filmen er lavet med praktiske effekter. Dyrene er håndbyggede dukker, animeret af klassiske dukkeførere. Selv typografien i kampagnen er stemplet i hånden med træblokke – et lille nik til den menneskelige kreativitet, som Apple fremhæver som årets budskab.

Apple fremhæver, at filmen er optaget på iPhone 17 Pro. I de små grå fodnoter understreger de, at der er brugt lidt ekstra udstyr og software under optagelserne – men pointen står klar: Kameraet får lov at vise muskler med 8× zoom, Center Stage-selfies og Dual Capture, der optager med både front- og bagkamera samtidig.

Instruktøren er den prisvindende australier Mark Molloy, der roser telefonen for dens billedkvalitet:

”Jeg blev overrasket over, hvor kraftfuld iPhone 17 Pro er – den gjorde det muligt at fortælle historien på en helt immersiv måde,” siger Molloy.

Juletradition i høj Apple-glans

Filmen blev frigivet op til den amerikanske Thanksgiving og markerer den uofficielle start på Apples julesæson – og for mange brugere også starten på julestemningen generelt. Apples julevideoer er en tradition, der går mindst 15 år tilbage i tiden.

Er det reklame? Ja.
Er det effektivt? Også ja.
Og som altid ligger produktionen flere niveauer over, hvad man normalt kan forvente af en 90-sekunders reklamefilm.

https://youtu.be/-avONMmQtlI?si=XGhvBeNauGD52qhp

Her kan du se årets julefilm fra Apple.

Apples julefilm er landet – og nu er det officielt jul